
«115 25 Γραμμή Μαζί για το Παιδί»

Μια νέα πανελλαδική γραμμή παροχής συμβουλών σε παιδιά, εφήβους και γονείς από την Ένωση «Μαζί για το Παιδί»
Η Ένωση «Μαζί για το Παιδί» θέλοντας να βοηθήσει όσο το δυνατόν περισσότερα παιδιά στη χώρα μας δημιούργησε την «115 25 Γραμμή Μαζί για το Παιδί».  

Η γραμμή επικοινωνίας είναι πανελλαδικής εμβέλειας και λειτουργεί από τον Φεβρουάριο του 2009, 5 ημέρες την εβδομάδα (Δευτέρα έως Παρασκευή 9:00-17:00) με στόχο την παροχή συμβουλών και κατευθύνσεων σε παιδιά, εφήβους και γονείς, πάντοτε με σεβασμό και σύμφωνα με το νομοθετικό πλαίσιο που τίθεται για την προστασία των δεδομένων προσωπικού χαρακτήρα των παραπάνω ευαίσθητων κοινωνικών ομάδων. 

Μέσω της χρήσης της γραμμής, οι ενδιαφερόμενοι θα μπορούν-χωρίς χρέωση-να καλούν από σταθερό αστικό και υπεραστικό αριθμό προκειμένου να μοιραστούν ερωτήματα-προβλήματα που αφορούν σε παιδιά-εφήβους. Ειδικά εκπαιδευμένο και έμπειρο επιστημονικό προσωπικό (κοινωνικοί λειτουργοί και ψυχολόγοι) θα παρέχει στους καλούντες τις απαραίτητες κατευθύνσεις και πληροφορίες, προκειμένου να βρεθεί η κατάλληλη λύση για την κάθε περίπτωση.  

Συγκεκριμένα, οι κλήσεις στην «115 25 Γραμμή Μαζί για το Παιδί» θα αφορούν:

-Πληροφορίες/κατευθύνσεις και χειρισμό θεμάτων σχετικά με: 

· την ψυχική υγεία των παιδιών

· την άσκηση βίας μέσα στην οικογένεια 

· παιδιά που βρίσκονται σε κίνδυνο 

· παιδιά με ειδικές ανάγκες  

    -Λήψη ανώνυμων και επώνυμων καταγγελιών για περιστατικά κακοποίησης ανηλίκων. 

Οι παραπάνω καταγγελίες θα αποστέλλονται στις αρμόδιες εισαγγελικές αρχές προς περαιτέρω διερεύνηση, προκειμένου να αναζητηθούν οι καλύτερες δυνατές λύσεις για τα παιδιά-θύματα.  

     -Πληροφορίες για γενικότερα θέματα που αφορούν σε ανήλικους 

      -Παροχή συμβουλευτικής στήριξης σε παιδιά  και γονείς από  ψυχολόγους και ειδικά εκπαιδευμένους  εθελοντές

      -Παραπομπές-κατευθύνσεις σε αρμόδιες υπηρεσίες και φορείς σε πανελλήνιο επίπεδο

     -Πληροφορίες για την Ένωση «Μαζί για το Παιδί» και τα σωματεία-ιδρύματα μέλη της

Όλες οι συνομιλίες θα είναι απολύτως εμπιστευτικές – με σεβασμό στην ιδιαιτερότητα κάθε ατόμου. 
Η 115 25 Γραμμή Μαζί για το Παιδί, λειτουργεί πανελλαδικά, με την ευγενική υποστήριξη του ΟΤΕ, πολύτιμου αρωγού στο έργο της Ένωσης εδώ και 6 χρόνια.



Η Ένωση «Μαζί για το Παιδί» αποτελείται από 10 κοινωφελείς φορείς, μη κερδοσκοπικού χαρακτήρα που, από το 1996, συνεργάζονται σε ένα πλαίσιο αγάπης, αλληλεγγύης και ισοτιμίας για να βοηθήσουν το πιο ευαίσθητο κομμάτι της κοινωνίας, το παιδί κι ιδιαίτερα το παιδί σε ανάγκη. Οι προσπάθειες της Ένωσης αγκαλιάζουν και υποστηρίζουν ετησίως 5.000 παιδιά με νοητική υστέρηση, κινητικές δυσκολίες, οικογενειακά προβλήματα, βαριές αρρώστιες προσφέροντας τους καλύτερες συνθήκες διαβίωσης και ένα καλύτερο μέλλον. 

Τα μέλη της Ένωσης είναι: 
-Eταιρεία Προστασίας Σπαστικών

-Ίδρυμα «Η Παιδική Στέγη»

-Ίδρυμα Κοινωνικής Εργασίας – Χατζηπατέρειο, 

-Κέντρο Ειδικών Ατόμων : «Η Χαρά»

-Οι Φίλοι της Μέριμνας 

-Οι Φίλοι του Παιδιού 

-Πανελλήνια Ένωση Αγώνος κατά του Νεανικού Διαβήτη 

-Πνοή-Φίλοι Εντατικής Θεραπείας Παιδιού 

-Φίλοι του Ιδρύματος Θεοτόκος 

-Παιδικά Χωριά SOS Ελλάδος

Για περισσότερες πληροφορίες μπορείτε να επισκεφθείτε το : www.mazigiatopaidi.gr ή να επικοινωνήσετε στο τηλέφωνο: 210-74 82 690.

